**НЕГІЗГІ ФИЛОСОФИЯЛЫҚ КАТЕГОРИЯЛАР МЕН ҰҒЫМДАРДЫҢ СӨЗДІГІ**

**Аверроизм –** ақиқаттың екіжақтылығы жайлы ілімімен белгілі болған, «Терістеуді терістеу» трактатының авторы, арабтілді перипатетизмнің өкілі, мұсылман философы Ибн Рушдтың (Аверроэс 1126-1198) философиялық идеяларын насихаттайтын Орта ғасырлар мен Қайта өрлеу кезеңіндегі еуропалық ойыдың философиялық бағыты.

Аверроизмнің өкілдері С.Брабантский. Боэций Дакийский, Пьетро Помпанацци. Пико делле Мирандола, А.Кентерберийский, Б.Паскаль және басқалар.

**Адаб** (ділмарлық) – білімді (адиб) адамға қажетті зиялылар білімінің жүйесі.

Адабқа: поэзия, әдебиет, мәдениет теориясы, тарих, мәдениеттану, этика, эстетика, поэзия философиясы, тіл философиясы, риторика, фольклор, ертегілер жатады. Адабтың жалпы мағынасы – әдебиет. 9 ғасырда жүйеленген. Адабтың мәні әдебиет арқылы адамның тәрбиесі мен білімі болды. Адаб мәні жағынан мәдениеттану деп есептелді. (Адабты) Әдепті әдебиет жаратылыстанулық, тарихи, географиялық, музыкалық, поэтикалық, көркем құралмен әдеби білімді ашатын мәдениеттің өзіндік энциклопедиясы болып табылады. Теологиядан (каламнан) айырмашылығы, фәлсафа, ғылым стилі және адабты беру формасы жеңіл болған. Адабтың мәні – оқыту, көңіл көтеру дегенді білдіреді.

Ат-Тирмизи хабарлайды: «Пайғамбар: ешбір әке өз баласына жақсы тәрбиеден басқа құнды ештеңе сыйлай алмайды».

Адаб өкілдері дәл осы ұстанымды – білімнің көмегімен тәрбиелеуді басшылыққа алды. Адабтың көрнекті өкілдері – та-Таухиди, ас-Сиджистани, Ибн Кутайба, Ибн Хазм және басқалары.

**Аз-захир –** захириттер ілімінің негізінде жатқан сөзбе-сөз мағына беретін тұжырым. Бұл ағымның өкілдері – **захириттер –** Қасиетті Жазу Мәтіні – ашық және батиниттер көзқарасы бойынша талдауға болмайды деп пайымдайды. Бұл ағым өкілдері құран мәтіндеріндегі жасырын мәнді, құпияны іздеушілер – діншілдерді түсінбеушілікке апаратын шакк-күмән жағдайына апаратын батиниттер дейді.

**Акл** – зерде, рационалдылық. Құран мәтініндегі, каламдағы, фәлсафадағы тұжырымдардың бірі.

**Аклийа** – рационалды ғылымдар

**Акида** – діни ілім, сенім нышан. Таухид (бірлік – ат-таухид, монотеизм) ұғымынан бөілінбейді.

**Ал-’адл** – діни әділдік. Рухани-адамгершілік тұжырым ретіндегі философия (фәлсафа) мен каламда пайдаланылады.

**Аль-батин** – жасырын, құпия. Батиниттер ілімі негізінде жатқан «аль-батин» тұжырымы.

**Апофатикалық теология** (грек. apophatikos – жағымсыз, теріс) – теологияның позитивті білімде Құдайдың көрініс табуы мүмкін емес деген көзқарасқа негізделген теизмге тән ерекше парадигмалық ұстаным.

**Асхаб ар-рай –** құқық мәселесіне байланысты жеке пікірді жақтаушылар.

**Асхаб ал-хадис** – қатал дәстүрді, аңызды жақтаушылар. Құқықтық мәселеде хадис пен иснаданы ұстаушылар.

**Атман –** жеке даралықты немесе ақиқат Менді, оның үстіне адамдық және сонымен бірге діни Менді анықтау. Упанишадта Брахман мен Атманның, Құдай мен тұлғаның бірлігін негіздеуге үлкен мән берілген.

**Ашариттер** – ашаризм өкілдері (негізін салушы Абу-ль-Хасан Әли Ибн Исмаил әл-Ашари (873-935)) – мұсылман теологиясындағы бағыт.

Ашариттер сұхбаттасқан негізгі мәселе – касб теориясы немесе ие болу теориясы – Құдай адамның ісін анықтайды, ал адам осы іс-әрекетті өзі таңдайды деген дәлелді негіз етеді. Адамның алдын ала анықтау мен бостандық еркі мәселесі – мұсылман, христиан діндеріндегідей теологияда да өте қиын. Адамның алдын ала анықтауы мен бостандық еркін түсіндірушілер – мутазилиттер, кадариттер, жабриттер және басқалары адамның еркінің болуы да, болмауы да мүмкін деп пайымдады.

Сонымен қатар, «Бұл Ашариев касбқа қарағанда түсініксіз» деген сөз бар. Көптеген ғалымдар қандай да бір әрекетке барарда адам еркі мен еркіндігін таңдаудың болуын түсіндіруде Ашари келтірген дәлел анық емес деп есептеді.

Ашаризмдегі негізгі ережелердің бірі фәлсафаның рационалистік тәсілдерін құрастыру болды, бірақ құрылымның өзі логика мен диалектика тәсілдері арқылы іске асатын еді.

**Батиниттер** – Қасиетті мәтінде түсіндіруді қажет ететін жасырын, құпия мән бар деп есептейтін бағыттың өкілдері.

**Брахман –** 1) Барлық заттардың негізінде жатқан, одан шығатын, онда бар және оған қайтып оралатын шындық. Брахман – бұл Упанишадта айтылғандай, Құдайдың атауы. 2) Көне үнді қоғамын-дағы абыздық варнаның немесе кастаның (сословие) атауы. Діни қызметкерлерді Брахмандар деп, ал олар уағыздаған дінді брахманизм деп атады.

**Вахдат әл-вуджуд –** болмыстың бірлігін көрсететін исламдық тұжырым. Әл-Ғазалидің, Д.Румидің, Ибн Арабидің сопылық ілімінде кең қолданылған.

**Ведалар** (санскриттік «білім», «оқу») – барлық көне және қазіргі Үндістан философиясынан шыққан мәңгілік діни ашылым деп есептелген ең көне үнділік діни жазулардың жинағы. Веданың ішіндегі ең бастысы Ригведа (гимндер Ведасы).

**Дао** – «жол» («график», «функция», «әдіс», «заңдылық», «қағида», «класс», «ілім», «теория», «шындық», «мораль», «абсолют»). Қытай философиясының басты категорияларының бірі. Этимологиялық тұрғыда «қозғалыс/әрекет» басымдылығы идеясына келеді. Тығыз байланысатын категориялар – *дэ* және *ци*. Қазіргі тілде дао және дэ биномы - мораль, адамгершілік деген мағынаны береді. Даоның эквиваленті ретінде Логос пен Брахман мойындалады. Дао иероглифі даосизмнің (дао цзя, дао цзяо) және жаңа конфуцийшілдіктің (дао сюэ) белгіленуіне енеді. Әр түрлі философиялық жүйелер Даоны әр түрлі анықтаған, сондықтан Хань Юй (8 – 9 ғ.) оны нақты мағынасы жоқ «бос позиция» деп атаған. Конфуцийдің ілімі бойынша, Дао – қоғамдық оқиғалар мен адам өмірінің игі жолы, ол алдын ала болжалып қойған тағдырға да, жеке тұлғаға да байланысты. Даошылдықта Дао «адамдық» емес, «аспандық» қасиетке ие. Ерте даосизмде Дао және дэ категориялары алдыңғы қатарға шығады. Даосизмнің негізгі трактаты «Дао дэ цзин» соған арналады. Дао онда екі деңгейде көрінеді: 1) жалғыз, басқадан бөлек, әрекетсіз, тыныштықта болатын, қабылдауға және сөз-тілмен жеткізуге болмайтын, атуға болмайтын, бейболмысты тудыратын, Аспан мен Жерге бастау беретін; 2) барлығын қамтушы, су тәрізді барлығына кіре алатын, әлеммен бірге өзгеріп отыратын, қабылдауға, танып-білуге болатын, атауға болатын, болмысты тудыратын, сансыз заттардың атасы. Дао барлығынан бұрын пайда болған, диференциалданбаған біртұтстық, «құпия сәйкестік», бойында барлық символдар мен заттар бар. Жалпы алғанда Дао бейболмыстың болмыс әлеміндегі өкілі. Адам Даоны ұстана отырып, өзінің бастауы бейболмысқа өте алады. Дао өзімен бірге бүкіл болмысты ала кетеді, содан әлемді қайта тудырады.

**Даостық**. Еуропалық ғылымда Қытай философиясының негізгі бағыттарының бірі мен дәстүрлі дінін білдіретін термин. Дао цзя, дао цзяо іліміне сәйкес келеді. Даостық философияда маңыздысы дао туралы ілім. Даосизмде Дао барлық бар нәрсенің субстанциялық заңдылығы, ғарыш, адам, қоғамның мезгілсіз болмыс заңы; тудырушы бастау, формаға ие болған заттардың генетикалық алғышарты, жол, циклдік уақыт принципі, әлемнің онтологиялық мәнімен бірігуге талпынған адамның өмірлік жолы. Даоға игі күш дэ тән. Даосизмнің жетекші тұжырымдамаларына цзы жань («табиғилық») және у вэй («әрекетсіздік», мақсатты әрекеттің жоқтығы) жатады. Даостық ілімге сай өзімшілдік ұстанымдар мен даодан бас тарту адамдардың адасуы-на ұшыратады, олар әлемді өзіндік мәні болады деп ұғынылатын жеке заттарға бөлшектей бастайды. Даоның ешқандай шекарасы жоқ: дао-әлемде барлығы теңестірілген, біртұтастыққа біріктірілген. Барлық қайшылықтар үйлесімділікке келтірілген, объект пен субъект бір-біріне қарсы қойылмаған. Осыдан даошылдық философиядағы реля-тивизм шығады. («Чжуан-цзы»). Дао – космоспен біріккен, ақиқатты таныған данышпан үшін өмір мен өлім туралы қарама-қарсы түсінік жоқ. Даосизмде адам біркелкі психосоматикалық тұтастық, рухани-лық (жан) мен материалдыққа (тән) бөлінбеген. Рухани бастау - «рух» (шэнь) квазиматериалды субстанция «пневманың» (ци) нәзік күйі ретінде түсіндіріледі. «Рух» денемен бірге өледі және әлемдік «пневмаға» жайылып кетеді, ал дао-универсумі болса - мәңгі, сондықтан оған ұқсас адам да мәңгі болуы тиіс. Мәңгілік даомен қосылған кезде іске асады.

Даосизм тарихы екі кезеңге бөлінуі мүмкін: пайда болуы мен қалыптасуы; қалыптасқан бағыттың дамуы. Даосизмнің пайда болуы-ның алғышарттары ежелгі діни сенімдерде. Оның түптамыры Шу патшалығындағы шамандық сенімдермен және магтар, сиқыршылар ілімдерімен байланысты болуы мүмкін. Б.д.д. 3-4 ғғ. философиялық рефлексияның нәтижесінде алдыңғы ғасырда стихиялық түрде қалыптасқан түсінік негізінде ілім пайда болады. Оны ұстанғандар кейін б.д.д. 1-2 ғ.ғ. пайда болған «дао және дэ» (даодэ цзя) мектебіне жатқызылды. Бұл ілімнің ескерткіштеріне аты жартылай аңызға айналған данышпан Лао цзы жазды деген «Дао дэ цзин» және 4-3 ғғ. философы Чжуан Чжоудың көзқарастары баяндалған «Чжуан-цзы» трактаттары жатады. Одан басқа Даосизмнің негізін қалаушыларға Ле Юйкоу (Ле-цзы, б.д.д. 3-4 ғғ. шамасында) және эклектизмге жақын Лю Аньды (Хуайнань-цзы, б.д. 2 ғ.) жатқызуға болады.

Діни-философиялық жүйе ретінде даосизм б.д. Лао-цзы мен Чжуан-цзы ілімдерінің; натурфилософтар (иньян цзя); «рух» концепциясының; шамандар мен магтардың сенімдерінің; «өлмейтін қасиетті адамдар» (сянь, шэнь сян) туралы түсініктің синтезі нәтижесінде пайда болады. Даостар ілімін ежелде мифтік «Сары императорға» (Хуан ди) құпия ашылған кезде пайда болды деп есептейді. 2 ғ. Лао-цзы құдай аталып, «даоның денесі» ретінде қабылданады. Сол кезде институцияланған даошылдық бағыт – Тяньши [дао] («Аспан ұстаздарының Жолы») пайда болады. Бірінші патриархы - Чжан Даолин. «Аспан ұстазы» титулы Чжан руында мұраға осы күнге дейін беріліп келеді. 7 – 8 ғғ. буддизмнің әсерімен даошылдық монахтық институт және монастырьлар пайда болды, ал діни практикада психотехникалық әдістер (медитация) басымдылыққа ие болды, негізгі зейін ішкі өзіндік жетілдіру жолдарына бағытталады. Даосизмнің әдебиетке, өнерге және т.б. қытай мәдениетінің аспек-тілеріне елеулі ықпалы болған. Даосизм дәстүрлі медицинаға әсері теория жүзінде де (адам денесінің Әлемнің құрылымына сәйкестігі, организмнің тіршілік етуі мен құрылымы туралы ілімдер), практика жүзінде де (инемен емдеу, фармакология) елеулі. 7 ғ. даосизм Кореяға – Когурё мемлекетіне енді. Жапонияда синтоизмге де ықпалын тигізді. Қазіргі күні ҚХР-да даосизмді ұстанушылар Ассоциациясы бар. Даосизм Тайвань мен Гонконгта өте танымал.

**Дхарма** (или **Дхамма**) – буддизмде ұғым этикалық, діни, космостық заңның мағынасын өзіне қосады, оның ішінде соңғысына жиі назар аударылады, себебі «дхарма» ұғымы кең мағынаға ие болады.

Сонымен бірге буддизмдегі дхарма ұғымына кең мағына бере отырып, дәл және ерекше мағына да береді. Дхарма барлығын қамтыған Тұтастықтың синонимі емес, керісінше, майда тұтастық. Болмыс бөлшегі ретінде дхарм ағымынан табиғат пен сананың барлық тіршілігі жиналады.

**Дун Чжуншу (**б.д.д 190 ж. немесе 179 ж., - б.д.д. 120 немесе 104 ж. қазіргі Хэбэй провинциясындағы Хэншуй уезді) – философ, мемлекет қызметкері, конфуцийшілікке мемлекеттік идеология сипа-тын берген «Хань дәуірінің Конфуцийі», «жаңа мәтіндер мектебінің» көшбасшыларының бірі. Чиновник қызметіне алу үшін конфуциандық канондар бойынша емтихан алуды бірінші болып енгізген. Император мектебінде сабақ берген, Сыма Цяньнің ұстазы болған. Дун Чжуншудің идеялық мұрасы 82 философиялық және әлеуметтік-саяси эсселер, оларды құрастушылар «Чунь цю фань лу» («Көктемдер мен күздердің мол шықтары») деп атаған. Конфуцийшілдіктің шекара-сында жоғары дәрежедегі натурфилософия жасады, онда даосизм мен иньян цзя идеяларын қолданды. Дун Чжуншу бойынша, әлемде барлығы «алғашқыбастаудан» («алғашқы себеп» - юань, «Ұлы Шектік» (тай цзы) тәрізді) пайда болады, ол «пневмадан» (ци) пайда болады және даоға бағынады. Даоның әрекеті қарама-қарсы күштер инь мен янның кезектесіп ауысуымен және «бір-бірін тудырып отыратын» «бес элементтің» (у син) айналымы арқылы іске асады. Бірінші рет инь ян және у син екілік және бестік классификациялық құрылымы бүкіл универсумды қамтитын біркелкі жүйеге біріктірілді.

**Дэ** – қытай философиясының іргелі категорияларының бірі. Кейде кармаға барабар нәрсе ретінде ұғынылған. Ең жалпы мәнде әрбір жеке тұлғаның немесе заттың тіршілік ету тәсілін қамтамасыз ететін негізгі қасиетті белгілейді. Жеке қасиет болғандықтан Дэ шартты нәрсе болады, сондықтан біреулер үшін “игілік” болатын нәрсеге, басқалар жағымсыз баға беруі мүмкін. Сондай-ақ дэ дәстүрлі қытай діні – даошылдықтың негізгі ұғымдарының бірі болып табылады. «Дао Дэ Цзин» деген классикалық даостық мәтінде дэ Дао-жолының игі қуаты ретінде түсініледі. Қытай тарихнамасына сәйкес дэні иелену не жоғалту әулеттік циклдердің қозғалыс заңдылығының негізінде жатады.

**Жаухар, әл-жаухар –** діни субстанция, мән.

**Жахилийа** – бір Құдайды білмейтін дәуір, пұтқа табынушылық уақыты, исламға дейінгі дәуір, рухани надандық дәуірі.

**Жихад** (арабша – Құдайға қарай барар жолдағы ынталану, күш салу) – жалпықабылданған мән – діни ақиқатты қалыптастыру жолындағы күрес. Жүрек жихады, тіл жихады, қол жихады, қылыш жихады болып бөлінеді.

«Біз ұлы Жихадқа кірісу үшін кіші Жихадтан келдік» деген атақты хадис нәтижесіне қарасақ, ұлы Жихадтың жеке адамгершілігіңді іске асыру жолындағы ұмтылыс пен күш салу деген түсінік бар.

Әскери агрессия мәнінде жиі қолданылатын тұжырым ретінде қылыш жихадына түсіндірме бере кетейік. Негізінде қылыш жихады-ның әскери мәні асыра айтылған. Құран сүрелерінде ол әскери-саяси жағдайдағы қолдануды қажет ететін өлшем ретінде есептеледі.

Құранның 8-сүресінде 61 «Әл-Анфаль» (Олжа) аятында жихадтың гуманистік мәні айтылған: «Еген дінге сенбеушілер соғыстан бас тартып, бейбітшілікке бейімдесе, сонда оларға сен де бейімде. Сен үшін соғыс – мақсат емес қой. Сен өзіңді және діншілдерді қарсы-ластарыңнан қорғау үшін шығып отырсың ғой...

Әрі Аллаға тәуекел ет...»

Бүгінде, жихад қылышы қарсы шығу емес, қорғаныс ұғымында, ал жихадтың өзі адамгершілік «сапар», қайырымдылық, рухани мағына-ларында түсіндіріледі.

**Жэнь** (адамгершілік) – конфуцийшілдік философияның негізгі ұғымы. Конфуций бұл ұғымға әмбебап ізгіліктің мағынасын үстеп, оны «адамдарды сүю» деп түсіндірген. Мэн-цзы «Жэнь деген адам» афоризмнің айтып, бұл ұғымның тұлғаралық сипатын анықтайды және оның мәні адамдар арасындағы қатынас болады. Жаңа конфу-цийшілдік философиясында Жэнь ұғымына космологиялық мән үстелген: ол ғаламның негізінде жатқан, адамды аспанмен, жермен біріктіретін махаббат деп түсіндіріледі.

**И цзин**. Өзерістер кітабы (дұрысы - Өзгерістердің Каноны; сондай-ақ «Чжоу И» деген атаумен белгілі, бұл атау Чжоу дәуірінің атауымен байланысты болуы мүмкін (кітап сол кезеңде жазылған). Басқа болжам бойынша Чжоу иероглифі - «цикл, айналым», ал «Чжоу И» деген өзгерістердің циклдық сипатын белгілейді. И цзин қытай философиялық мәтіндердің ішіндегі ең ежелгісі. Ол конфуцийшілдік дәстүрде б.д.д. V ғасырда конфуцийшілдік Бес кітаптың бір каноны ретінде қабыллданған. Ол 64 символдан – гексаграммалардын құралған және оның әрқайсысы уақыт аралығындағы белгілі бір өмірлік жағдайдың дамуын білідреді. Символдардың әрқайсысы алты сызықтан тұрады; сызықтар аталмыш жағдайдын даму сатыларын белгілейді. Сызықтардың екі түрі болады: бүтін (оларды тоғыздық деп атайды) немесе немесе орта тұсынан үзілген (алтылықтар); алғаш-қылары белсенді өмірлік жағдайды, жарықты, кернеулік қатаюды, ал кейінгілер – енжарлықты, қараңғыны, жұмсаруды білдіреді. Сызықтар төменнен жоғарыға қарай оқылады; олардың тізбегі жағдайдың дамуын сипаттайды. Әрбір гексаграмманы екі триграмманың тіркесуі де түсінуге болады. Әрбір гексаграммаға және гексаграммадағы әрбір сызыққа афоризмдер, нақыл сөздер сәйкес келеді, олар бал аштырған адамға кеңес береді. Бал ашу тиындарды немесе ақбас жусанның бұтағын, алты сызық пен кітаптағы гексаграмманы пайдаланатын күрделі кездейсоқ процедура арқылы жүзеге асады. Бұл жүйе – ғасырлар бойы нақты әлемді бақылау тәжірибесінің жемісі.

**Инсан-әл-камил** (әл-инсан әл-камил) – толық адам – адамның әмбебап даму идеясын үлкейтіп көрсететін фәлсафа мен сопылықтағы белгілі тұжырым. Бұл идеяның шығу негізі ислам дінінде жатыр. Фәлсафадағы әмбебаптық идеясы жалпыға ортақ заңды өз санасы мен еркінің мәніне айналдыра отырып, әлемнің әмбебап құрылымына еніп, оны иемденуге тырысатын адамның шығармашылық іс-әрекетінде жатыр.

Сопылықта әмбабаптық немесе толығу идеясы адамның нұрлану жағдайы мен Құдаймен бірігу нәтижесінде көрінеді.

Фәлсафада да, сопылықта да – инсан әл-камил-толық адам – бұл Құдаймен, яғни өз-өзімен үйлесімділік тапқан, рухани-адамгершілігі мол адам. Толық адам болу тек білім мен таным барысында іске асады.

**Инь және ян** – ежелгі қытай философиясының негізгі тұжырымдамаларының бірі. “Өзгерістер кітабында” («И цзин») ян и инь жарық пен қараңғының, қатты мен жұмсақтың, ер мен әйелдің табиғаттағы бастауы ретінде қызмет етті. Қытай философиясының даму барысында инь және ян бір­біріне мүлде қарама­қарсы нәрселердің өзара әрекетін бейнелейді: жарық пен қараңғы, күн мен түн, күн мен ай, аспан мен жер, ыстық пен суық, оң мен теріс және т.б. Неоконфуцийшылдықтың спекулятивтік үлгісі бойынша, инь-ян мүлде абстрактілі мағынаға ие болды, әсіресе, «ли» ілімінде – абсолюттік заң болды. Негізгі космостық күштер қозғалысы ретінде қарастырылатын полярлық күштердің бір­бірімен әрекеті туралы тұжырымдамасы болатын инь­ян, табиғаттағы үнемі болатын өзгерістердің бастапқы себебі ретінде қытай философтарының көптеген диалектикалық сызбаларында негізгі мазмұнға ие болды.

Күштердің дуализмі (екіұдайылығы) туралы ілім бойынша инь­ян – қытай философиясының диалектикалық құрылымының міндетті элементі саналады. Біздің дәуірімізге дейінгі V-III ғасырларда ежелгі Қытайда инь ян цзя философиялық мектебі өмір сүрді. Инь­ян туралы түсінік сондай­ақ әртүрлі қытай медицинасының негізгі теория-ларында, химияда, музыкада және т.б. қолданысқа ие болды. Бірнеше мыңдаған жылдар бұрын ашылған бұл қағида алғашқыда физикалық ойлауға негізделді. Дегенмен, кейінірек даму деңгейіне сәйкес ол метафизикалық түсінікке ұласты. Жапондық философияда физикалық көзқарас сақталған, сондықтан нысандарды инь-ян қасиеттерге байла-нысты жіктеу қытайлар мен жапондарда өзгеше болады. Омото-кё деп аталатын жаңа жапондық дінде бұл құдіретті Идзу (от, ё) және Мидзу (су, ин). Бірыңғай әуелгі тайцзи материясы екі қарама-қарсы субстанцияны – ян мен иньді жаратады және олар біртұтас әрі бөлінбейді, Әуелгіде “инь” – “солтүстік, теріскей”, ал “ян” – “оңтүстік, беткей” деген мағынаны беретін. Кейін инь – жағымсыз, теріс, салқын, қараңғы, әйелге тән нәрсе ретінде, ал ян – оң, жағымды, жарқын, жылы, еркектік бастау ретінде қабылданатын болды. Бұл бастаулардың өзара әрекеті мен күресі бес стихияны (элементті) - у синді жаратады, олар: су, от, ағаш, металл, және жер. Бұлардан материалдық әлемнің барша алуантүрлілігі пайда болады -«он мың зат» - вань у, оған адам да кіреді. Бес стихия үнемі қозғалып, үйлесімде (су – ағашты, ағаш – отты, от - жерді, жер - металлды, металл – суды жаратады) және өзара күресте болады (су отты сөндіреді, от металлды балқытады, металл ағашты бұзады, ағаш жерді бұзады, ал жер суды көмеді).

**Ислам** (әл-ислам – Құдайға және оның еркіне мойынсұну) – әлемдік дін. Қазір әлемде исламға табынатындардың жалпы саны шамамен 1млрд адамды құрайды.

**Исламдық-христиандық сұхбат** – Ортағасыр дәуірінде басталған ислам мен христиан діндерінің сұхбаты. Қоғамдағы маңызды әлеуметтік-саяси мәселелердің толеранттық көзқарасының қалып-тасуына әсер еткен коммуникативті дінаралық тәжірибе.

Қазіргі кезде қоғамның нығаюына әсер етуші жаһандану жағдайындағы коммуникативті қорғаныс ретінде маңызы зор.

**Исламдық сәйкестік** – исламдық діни тәжірибе арқылы іске асқан исламдық әлемитүсінік, исламдық дүниеге қатынас және исламдық құндылықтарды ұғыну болып табылатын исламдық сана категориясы.

Исламдық сәйкестік мұсылман тұлғасының қалыптасу жағдайын-да дамиды.

**Исламдық мораль** – Құран мен Суннаның діни –этикалық тұжырымына негізделген адамгершілік парадигмасы.

**Исламдық теология** – Құран мен Суннаның мәтіндерін тәфсірлеу мұсылмандық дәстүрі ретінде дамыған рухани ағым.

Ислам теологиясының негізгі мәселелері: алдын ала анықтау, ерік бостандығы және таңдау еркіндігі, о дүниелік өмір, қылығына қарай жазалау, теодицея және басқалар. Бұл мәселелердің пікірталас тудыруына байланысты ислам теологиясының ішінде көптеген ағымдар пайда болды: жабраиттар, кадариттер және басқалар.

**Исламдық білім беру** – ислам діні ғылымы мен ислам ғылымын оқыту жүйесі.

Оқыту формасы – мектеп, медресе (мадраса).

Оқыту тәсілі – лекциялар, тәфсірлеу, семинарлар (біздің түсінігімізде), пікірталас және сұхбат.

Басты үлгісі – сұхбаттық – Мұғалім мен Оқушы.

Қазіргі кездегі басты мұсылмандық білім беру орталықтары: Әл-Азхар университеті (Каир, Египет), әл-Каравийн (Фес қаласы, Марокко), әл-Зейтүн (Тунис), Умм әл-Курра (Мекке қаласы), Король Абд әл-Азиз университеті (Медина қаласы), Теологиялық Академия (Кум қаласы, Иран).

**Исламдық мәнмәтін** – «мәнмәтін» сөзі бірігу, байланыс дегенді білдіреді, исламдық мәнмәтін – Қасиетті Құранды сөзбе сөз және жасырын түрде толық түсінуді білдіретін феномен. Исламдық мәнмәтін-феномені исламмен табиғи байланста болатын шығармашылықтағы мәндік және белгілік формалардың сәйкес келуі.

**Исламдық тұжырым** – түсінудің исламдық мәні. Ұғымда үлкейтіліп көрінетін, исламдық мазмұнда орындалған мән.

Исламдық тұжырым ислам философиясында іске асып, исламның болмыспен бірлесу әлеміне апарады.

Исламдық тұжырым ұғынуда тұжырымды құрушы, жасаушы, философиялық тұлғалық мән беруші мұсылман ғалымдарының мәні зор. Мысалы, исламдық тұжырым «инсан әл-камил» – толық адам әл-Фарабиде, Ибн Синада, Ибн Рушдта, Ибн Баджжде, Ибн Арабиде, Қ.А.Иассауиде, әл-Ғазалиде тұлғалық авторлық мәнге ие болды.

Белгілі «вахдат әл-вуджуд», «инсанийа», «ләйләт-әл-кадр», «анна-әл-хакк» (әл-Халладж), «диуани-хикмет» (Иассауи), «талаб-әл-ильм» (діни білімді іздеу) және басқа тұжырымдары исламның тұлғалық түсінігін және Құдайға тұлғалық жолды ашып көрсетті.

**Исламдық фундаментализм** – Мұхаммед Пайғамбар кезеңіндегі мұслмандық тәжірибені, яғни исламдық алғашқы бастау, сенім тірегін қайта қалпына келтіруге негізделген доктринаны, қазіргі саяси ислам қозғалысын белгілейтін ұғым.

**Исламдық гуманизм –** инсанийа – адамдық, гумандылық, – әр адам басындағы рухани-адамгершіліктік бастауды, оның қоғамдағы тең құқын мойындауды білдіретін тұжырым. Исламдық гуманизм мұсылман мәдениетінің ұстанымы ретінде теңдікті, еркіндікті, адам өмірінің құндылығын уағыздайды. Тұжырым білім беру мәселелері-мен және қайырымдылық, тәрбие феномендерімен байланыста ашы-лады.

**Калам** (калам – араб. – сөз, сөйлеу) – исламдағы діни-философиялық ағым Бір жағынан – бұл мұсылмандық спекулятивті (ойша) теология, бір жағынан – Құдай сөзіндегі терең діни-философиялық рефлексия.

Каламда пайдаланылатын тәсілдер исламдық рационализм, символикалық аллегория, герменевтика – фәлсафада да негізгі болып есептелді.

Каламның өкілдері – мутакаллимдер.

Каламның өкілдеріне мутазилиттер (Василь Ибн Ата - 699-748), әл-Алаф, ан Наззам, Ибн Ашрас және ашариттер (әл-Ашари – 873-935), әл-Баккилани, әл-Джувайни, аш-Шахрастани, ар-Рази, әл-Байдави, әл-Джурджани жатады.

Калам Ұлы Мәтіннің мәнін біртұтас түсінуге көмектеспейді деп есептеген ханбалиттер жағынан сынға ұшырады. Ханбалиттер мутакаллимдерді Ашылу құпиясын зердемен білу мүмкін емес деп есептеп, Құдай Сөзін танудағы рационалистік тәсіл үшін айыптады.

Била кайфа – (қалай? деп сұрама) – осы сұрақты тұрақтандырушы мутакаллимдерден ханбалиттердің басты айырмашылығы.

Калам фәлсафаның қалыптасуы мен дамуында үлкен рөл атқарған.

**Карма** – жеке адамдың өткен әрекетіне (сонымен бірге өткен істеріне) тәуелділігін білдіреді, сонымен бірге оның болашағы осы күнгі тіршілігінің салдары болып табылады. Карманы себептілік жалпы заңының ерекше көрінісі ретінде қарастыруға болады.

**Катафатикалық теология** (грек. «құптаушы») – теологияның құдайды жағымды тануға қатысты жүйелілік ұстанымы. Катафатика-лық теологияға бағдарлық иррационализм тән және ол апофатикалық теологияға қарсы тұрады. Катафатикалық теологияның бастапқы қағидалары патристика негізінде қаланған. Катафатикалық теологияға сай, Жаратушыны тану – жаратылысты тану арқылы мүмкін болады.

**Құран –** мұсылмандардың қасиетті Кітабы (арабша – дауыстап оқу). Құранның редакторлық тексерістен өткен мәтіні Осман (Усман) тұсында жасалады. Көне құран мәтіндері Меккеде, Мединеде, Каирдағы Египеттің ұлттық кітапханасында сақталған. Өзбекстанда «Осман Құраны» бар. Құран 114 сүреден, сүре айаттардан тұрады. Сүрелер меккелік және мединелік кезеңдегі сүрелер деп бөлінеді. Меккелік сүрелердің саны – 90, мединалық – 24.

**Құранистика** – Қасиетті мәтінді түсіндіру, экзегетика, герменев-тика. Кур ан ильм ат-Тафсир – тұтас бағыт бар.

Белгілі Тәфсирлердің авторлары ат-Табари (838-923)ғ. аз-Замахшри (1075-1144), әл-Байдави (1316 қайтыс болған), ар-Рази (1209 қайтыс болған), Тафсир әл-Джалалайн (екі автор Джалал ад-Дин әл Махалли мен Джалал ад-Дин ас-Суюти).

**Лао-цзы** («Қарт нәресте», «Дана Қарт») – ежелгі қытай философы, классикалық даошылдық «Дао дэ цзин» трактатының авторы деп есептеледі, Қазіргі ғылым Лао-цзының тарихилығына күмән келтіреді, сонда да ғылыми әдебиеттерде оны даосизмнің негізін қалаушы деп есептейді. Сыма Цяннің (б.д.д. 2 ғ.) «Ши цзи» кітабында айтуына қарағанда, Лао-цзы (Ли Эр, Лао Дань, Ли Боян, Лао Лай-цзы) б.д.д. (VI-Vғғ.) Чу патшалығында өмір сүрген. Чжоу патшалығының кітапханасының сақтаушы қызметкері болып қызмет жасаған, сол жерде Конфуциймен кездескен. Өз ілімінің Қытайда іске асатынына сенбей күмәнданған Лао-цзы Батысқа саяхатқа аттанған. Шекарада оның басшысы Инь Сидің сұрауы бойынша «Дао дэ цзин» кітабын жазып қалдырған, онда өзінің ілімін баяндаған. Кейін Лао-цзы жеке тұлғасы мифке айналдырылған. Хань династиясы кезінде ол «Аспан мен Жерден» бұрын пайда болған дао ретінде қабылданады, даостардың жоғарғы құдайы – Лао-цзюнь («Қарт патша») ретінде сыйыну объектісіне айналды.

**Легизм** (заңшылдық) – (лат. Lex (legis) – заң, қытайша фа цзя – сөзбе сөз: заң мектебі, заңшылдар) – Ежелгі Қытай философиясын-дағы негізгі алты мектептің бірі. Заң мектебінің негізін қалаушы ретінде дәстүрлі түрде ірі саяси қайраткерлер Гуань Чжун (б.д.д. 8-7 ғ.ғ. аяғы), Цзы Чань (б.д.д. 5 ғ.) және Ли Куй (б.д.д. 5 ғ.), У Ци (б.д.д. 4 ғ.) айтылады. Л. басты теоретиктері: Шан Ян (б.д.д. 4 ғ.), Шэнь Дао, Шэнь Бухай (б.д.д. 4 ғ.) және Хань Фэй (б.д.д. 3 ғ.). Біріншісінің көзқарастары «Шан цзюнь шу» («Шан аумағын басқарушының Кітабы») кітабында, ал екіншісінікі - «Хань Фэй-цзы» жазба ескерткішінде баяндалған. Л. теориясына көп дәрежеде үлес қосқан Шан Ян (Гунсунь Ян, б.д.д. 390-338 жж.). Л.негізгі доктринасы – юридикалық заңның (фа) мемлекет пен қоғам өміріндегі шартсыз басшылығы туралы ілім. Заңды тек билеуші шығарады. Л. теоретиктері деспоттық мемлекеттің концепциясын жасады, ол билеушінің шексіз билігінің арқасында іске асатын болды. Шан Ян: «Егер барлық жерде заңды басшылыққа алатын болса, ел тәртіптен ләззәт алады», - деп жазды. Оның заңының концепциясы 1) билеушіге жан-тәнімен берілуге тәрбиелеудің негізі ретінде жазалау мен марапаттау жүйесін және 2) тектердің рангын беру және қызметке тағайындау жүйесін қамтиды. Шан Янның әлеуметтік теориясының маңызды элементі «халықты әлсіретудің» маңыздылығы, оны билеушінің ырқын бұлжытпай орындайтын құралға айналдыру болып табылады. «Халық ақымақ болса – оны басқару оңай». Яғни, халық пен билеуші антагонистік ара қатынаста ғана бола алады. Халыққа оқуға, ойлануға мүмкіндік бермеу керек, ол ауыл шаруашылығымен айналысып, тек соғыс туралы ғана ойлануы керек. Ал мемлекет тек ауыл шаруашылығы мен соғыс арқылы ғана байиды, күшейеді. Шан Янның бұл тезистерінің негізінде мораль, дәстүр, мәдениет адам табиғатымен – оның пайдаға деген туа біткен құлшынысымен сәйкес емес. Шан Янның ілімі Хань Фэйдің «басқару өнері» ілімімен ұштасып, императорлық Қытайдың доктринасына айналды. Л. үш кезеңнен тұрды, соның ең негізгісі, қысқа уақытқа қарамастан, б.д.д. 221-207 жж. болды. Л. Цинь империясының негізгі идеологиясына айналды, император Цинь Шихуан басшылыққа алған мемлекетті басқару жүйесінің теориялық негізіне айналды. Л. басшылыққа ала отырып, Цинь Шихуан Қытайды біріктірді. Л. басты идеологиялық қарсыласы конфуцийшілдік болды. Цинь Шихуанның бұйрығымен конфуцийшылдарды қуғындау кезінде 460 конфуцийшыл жерге тірідей көміліп, қалғаны Ұлы Қытай қорғанын салуға жіберілді.

**Майя** – қиял. Қиялдағы нысанға ұқсас, көруге мүмкіншілікті анықтайтын ұғым. Осы күштің арқасында Құдай ұлы сиқыршы ретінде өзінің барлық таңқаларлық нысандарымен бірге құбылыстар әлемін қиялдауға шақырады. Надан әлем көрінісін шындық ретінде қабылдайды, бірақ осы көріністі түгел көре отырып, одан Құдайдан – осы қиялдың артында жасырынып тұрған тұтас шындықтан басқа ештеңені таппаған дана адам болып табылады.

**Мораль феномені** – ахлақ – таква-құдайға сыйыну феномені негізіндегі бірлікті білдіреді.

Ахлақ (хулк) қоғамдық және тұлғалық мінезге ие. Исламдық моральдық кодексте ең бастылары – Құдай заңымен жүру, оған сену, дінге сену, адам жанын жетілдіруші адамгершілікке күш салу, Құдайға сену (тәуекел), шыдамдылық (сабыр), тәубеге келу (тәуба), исламның бес шартын ұстану: шахад, салят, саум, закят, қажылық және әрқашан қайырымдылық жасау болып табылады. Исламдық мораль әмбебап, себебі оның ұстанымдары жылпыадамдық адамгершілік мінезге ие.

Исламның моральдық қағидаларын уағыздай отырып, адам адами қалыпқа келеді.

**Муаллим-ват-Талиб** – Ұстаз-Шәкірт – мәні жеке рухани-адамгершілік тәжірибесін хабарлау болып табылатын исламдық білім берудің сұхбаттық үлгісі.

Білім беру практикасында «мактаб», «медресе» ұстаз бен Шәкірт-тің тұлғааралық қатынасы Құдаймен Ұлы байланысқа бейімділікті дамытты. Олар ілімнің мәні болып табылатын Шәкіртте рухани және дене күшін қалыптастырды. Бұл қатынастар жеке қатынастар мен тұлғалық қатынастар формасында ерекше болып табылатын ұрпақтар байланысын көрсетті.

**Нирвана** (дәлме-дәл «сөну») – буддизмдегі ерекше психикалық құбылысты көрсетеді, дәлірек айтқанда – барлық жердегі мақсат, ой, арманның жойылып, сөнуі кезіндегі адамның жағдайы. Нирванаға жеткен адам жердегі бұғаудан ытылып шығып, жоғарымен тілдеседі. Нирвана адамның жалғыз ғана мақсаты, арманы болуы керек. Бұл жағдайда *карманың* жиналуы тоқталып, тұлға мәңгілік *сансарадан* тыс тыныштыққа бөленеді.

**Сансара –** тұлғаның туу, өлу және жаңадан туу легі, оның ғарыштық эволюция процесінде немесе оның Менінің құлдырауында жаңа денеге енуі.

**Сопылық** – исламдық мистицизм (мистиктер киетін жүн, жүн киім сөзінен шыққан) VII ғасырда пайда болады. «Сопылық» мәнін ашатын тағы да пікірлер бар, мысалы, сопылық – «суффа» сөзінен – тас суфа – дұға оқитын жоғарғы орын, «тазалық» сөзінен, гректің «даналық» сөзінен және т.б. Мистикалық ілімде өзін кедейлікпен (факр) және тақуалықпен (зухд) байланыстырушы құбылыс ретінде көрінеді.

Сопылық – Құдайды мистикалық тану ілімі.

Атақты сопылар – әл-Джунайд, әл-Халладж, ар-Руми, әл-Бистами, әл-Ғазали, Ибн Араби, Қ.А.Иассауи.

**Сунна –** (суннат Расул Аллах – Құдай елшісінің дәстүрі) – Мұхаммед Пайғамбардың әрекеті, мұсылманның басшылыққа алатын пікірлері жайлы Қасиетті аңыз.

Сунна өсиет ретінде – сунниттердің хадистерінде және шииттердің хабарларында тіркелген.

**Тафсир** – (арабша – тафсир – түсіндіру) Құранды түсіндіру.

**Толеранттылық –** төзімділік. Исламдық төзімділік – басқа монотеистік діндерге сеніммен төзу деген мағынаны береді. Исламдағы толеранттылық ұстанымы басқа діни сенімді насихаттауға мүмкіндік беретін ұстаным ретінде қалыптасқан.

Исламдық толеранттылық діни толеранттылық ретінде діни еркіндікке негізделеді. Толеранттылық конфессияаралық сұхбат арқылы іске асады.

Қазақстанда тек посткеңестік кеңістікте ғана емес, шетелдерде де бірден-бір мойындалған конфессияаралық келісім саясаты іске асырылады. Конфессияаралық келісім негізінде толеранттылық ұстанымы жатыр.

**Тянь -** «Аспан», қытай мәдениеті мен философиясының басты категориясы, ол: 1) құдай, жоғарғы тәңір, ең биік құдіретті күш; 2)табиғат, мән, табиғилық; 3) астрономиялық және метеорологиялық нысандар мен құбылыстарды ұстап тұратын аспан; 4) уақыт пен кеңістікке сәйкес келетін және жерге қарама-қарсы (ди) болатын, әлемді құрайтын: Аспан – Адам -Жер үштігіне (сань цай) кіретін ғарыштың негізгі құрылымдық элементі.

**У вэй -** «әрекетсіздік», «мақсатты әрекеттің болмауы» – қытай философиясының, әсіресе, даосизмге тән термин. Оптативті терістеу қызметін атқаратын “у” («болмау/бейболмыс») және мақсатты қызметті белгілейтін «вэй» («әрекет, атқару, жүзеге асыру») иероглифтерімен белгіленеді. Даошылдар ерікті мақсат қоюдан бас тартып, білімге деген сенімді мазақ етіп, «у вэй» сияқты теріс ұғым арқылы заттардың табиғи тәртібіне этикалық та (конфуцийшілдік, моизм), прагматикалық та (моизм, легизм) тұрғыдан араласпау қағидасын жасаған.

**У-син** (Бес элемент; бес стихия; бес әрекет) – қытай философиясының негізгі категорияларының бірі; ғаламның негізгі өлшемдерін анықтайтын бес мүшелі құрылым. Философиядан басқа, дәстүрлі қытай медицинасында, бал ашуда, жауынгерлік өнерде, нумерологияда қолданылады. У-синге бес класс (Ағаш, От, Жер, Металл, Су) кіреді, олар барлық заттар мен құбылыстардың жағдайы мен өзара байланысын сипаттайды. Стихиялардың тізбегі «Шу цзин», канонында, «Хун фань» тарауында берілген. У-синнің алдында келесі жағдайлар болады: Әуелгі хаос, (хунь дунь), Шексіздік (у цзи), Ұлы шекара (тай цзи); Инь-Ян. Бес элементке екі негізгі циклдік өзара әрекет тән: өзара туындау және өзара еңсеру. Өзара туындаудың мәні мынада: Ағаш Отты, От Жерді, Жер Металлды, Металл Суды, Су Ағашты туғызады.

**Упанишады** (дәлме-дәл – «адамды ұстазға жақындататын нәрсе») – веда дәуірінің соңғы әдеби шығармасы болып табылатын көне үнді мәтіндері. Сондықтан оларды «веданта», яғни «веданың аяқталуы» деп атайды. Упанишадтар веда философиялық ойының шарықтау шегінің орталығы болып табылады. Упанишадтың өзінде веданы және басқа да білім салаларын оқыса да адамның білімі упанишад жазбаларымен танысып шыққанша толыспайды делінген.

**Фәлсафа** – Араб-мұсылман философиясы, IX ғасырда кәсіби философия ретінде пайда болған. Негізін салушы әл-Кинди деп есептеледі.

Негізгі өкілдері әл-Фараби (870-950), Ибн Сина (980-1037), Ибн Туфайль (1186 жылы қайтыс болған), Ибн Баджжа (1139 ж. қайтыс болған), Ибн Рушд (1106-1198), ар-Рази (1364ж.қ.б.), Ибн Халдун.

Фәлсафаны жиі шығыс перипатетизмі деп атайды, себебі фәлсафа–фаласифа (философтар) герменевтикамен, Аристотель мен оның ізбасарларының (перипатетиктермен) еңбектерімен айналысқан.

Фәлсафаның көрнекті өкілдерінің бірі – Әбу Насыр әл-Фараби. Оның атымен фәлсафада пайда болған барлық негізгі мәселелер байланысты.

Фәлсафададағы негізгі мәселе – философияның дінге, сенімнің білімге қатынасы туралы сұрақтар. Философиялық мәселелер аясы: болмыс пен уақыт, ғылымның философиялық мәселелері, басталу философиясы, тіл мәселесі, мораль мәселесі, қоғамды қайта тұру, жетілу және жетілген адам мәселесі, білім беру мәселесі. Фәлсафа тәсілдері: логика, исламдық рационализм, герменевтика, аллегория-лық символизм, компаративистика, диалектика.

Фәлсафа – қазіргі заман философиялық дискурсына қосылған қазіргі мұсылман философиясының классикалық негізі.

**Хинаяна және махаяна** – буддизмдегі екі басты және жалпы бағыттар. Біріншісі, өте ертедегі, нирвананы жеке, толық және үзілді-кесілді табуға бағытталған. Басқасы барлық тіршілікті құтқару керек дейді, яғни, басқаларға көмек көрсету үшін шыққан, толық емес нирвананы талап етеді.

**Ци** (кыт., пневма, эфир, ауа, тыныстау, рух, мінез, энергия, өмірік қуат, материалдық бастау) – субстанция ұғымына жақын қытай философиясының ең маңызды категорияларының бірі. Дәстүрлі түрде ли (“заң/қағида”) категориясына қарама-қарсы қойылады. Әртүрлі мектептердің философиялық бағдарына сай ци негізгі үш мағынасында көрініс табады: әмбебап субстанция/субстрат, өмірлік энергия/рух және психикалық бастаудың көрінісі (жүрек/ақыл - синь). Алғашқы мағынасы кең тараған, яғни ол - “тұлғасыз” әлемді толтыра-тын сапасыз заттық субстанция. Цидің бұл түсінігі ертедегі даосизмге («Дао дэ цзин»), Сюнь-цзыдың көзқарасына (б.д.д.3 ғ.), Чжан Цзайға (11 ғ.). Мэн-цзыға (б.д.д.4 ғ. ) тән еді, олар циді әлемдік “пневманың” әмбебап сипатын білдіретін рухани және тәндік нәрсенің бірлігі деп қабылдаған.

**Ши цзин** («Өзгерістер кітабы») – қытай әдебиетінің ең көне ескерткіші, ежелгі Қытайдың әртүрлі аймақтарының тілі мен дәстүрі туралы мәлімет беретін бірегей шығарма. Оның ішінде 305 халық әні, әртүрлі жанрға жататын өлеңдер кірген, олар б.д.д. XI—VI ғғ. жатады және рухани, әлеуметтік өмірдің алуан түрлі құбылыстарын сурет-тейді. Шығармаларды таңдаған Конфуций деп есептеледі, Бұл кітап кейін конфуцийшілдік канондық мәтіндердің У-цзин жинағына кірген.

**Шу цзин** («Тарих кітабы» немесе «Құжаттар кітабы») – Кон-фуцийшілдік “Бес кітап” құрамына кіретін қытайдың классикалық кітаптарының бірі. Ол Қытайдың ежелгі тарихына қатысты құжаттар-ды қамтиды; олардың редакциясын Конфуций жасаған, ол өзіне жеткен құжаттарды реттеген және олар қытай тарихы мен мифология-сының ең көне қабаттары болып саналады. Кітапта мемлекетті мінсіз басқару туралы пайымдар бар. Шу цзин 58 тараудан тұрады, оның 33 тарауы б.д.д. VI ғасырдың құжаттары ретінде танылған.